Highlanders-blitzkrieg tref WaratahsDie Highlanders se Waisake Naholo. Foto: Facebook. Ses drieë binne die eerste 40 minute van vandag se Highlanders/Waratahs-stryd op Rugbypark het gesorg dat die Nieu-Seelanders die wedstryd op ’n drafstap met 49-12 gewen het. En hoewel daar weinig punte in die tweede helfte aangeteken is, was die skade reeds in die eerste helfte gedoen. Om die vorige stelling in perspektief te plaas: Die Highlanders het reeds hul bonuspunt in die 20ste minuut van die wedstryd gekry! Die Highlanders het die eerste 40 minute heeltemal oorheers – van Josh McKay se openingsdrie tot Teihorangi Walden se poging toe die rustydsirene reeds in die agtergrond geloei het. Hoewel die Australiërs beter in die tweede helfte vertoon het (die telling was 7-5 in dié helfte), was Rob Thompson se drie die finale spyker in ’n Waratahs-doodskis wat lank reeds toegekap was. Die uitslag sorg dat die Highlanders 36 punte ná hul 16 wedstryde het. Puntemakers: Highlanders: Drieë: Josh McKay, Tevita Li, Thomas Franklin, Waisake Naholo, strafdrie, Teihorangi Walden, Rob Thompson. Doelskoppe: Josh Ioane (6). Waratahs: Drieë: Alex Newsome, Mack Mason. Doelskop: Mason.